Bačík, Branislav, predseda Výkonného výboru Fondu národného majetku SR (2015-06-30):
Ďakujem pekne za slovo, pán predseda. Vážená pani poslankyňa, ak dovolíte, len v stručnosti by som zodpovedal na tie dve sumy, ktoré dotazujete. To znamená, že bezodplatný prevod bezcenných papierov, ktoré hradí, ktoré hradí štát prostredníctvom Fondu národného majetku Slovenskej republiky. Dobre viete, že tento projekt je spustený od roku 2010, kedy zhruba 1 mil. občanov Slovenskej republiky mohli do konca tohto roku odovzdať svoje bezcenné cenné papiere, aby sa zbavili svojich poplatkov, ktoré každoročne musia hradiť centrálnemu depozitáru za vedenie účtov. Tieto poplatky sú spojené s tým, že sa musia hradiť paušálne úhrady centrálnemu depozitáru, ktorá, ktorá je spoločnosť, ktorá nie je hradená zo štátneho rozpočtu. To znamená, že je to akciová spoločnosť, ktorá sa riadi obchodným právom, to znamená, že tie podmienky sú nastavené v rámci poplatkov tak, aby táto spoločnosť vykazovala, vykazovala zisk, a nie stratu. To znamená, že tieto poplatky sú spojené aj s poplatkami dlhopisu, ktorý, ktorý tieto záležitosti spoločne s Centrálnym depozitárom paralelne uskutočňoval do konca tohto roka. Ten poplatok, čo sa týka toho samotného prevodu na jedného občana, sa týka cca, týka cca 30 eur. To znamená, že pri tom počte, ktoré sa uskutočnili v priebehu minulého roka a tohto roka, bolo to zhruba 360-tisíc občanov Slovenskej republiky, z toho narástla táto suma vo výške tých 8 mil. eur, ktoré musel uhradiť štát prostredníctvom Fondu národného majetku. To znamená, že v máji tohto roku Národná rada opäť schválila zákon, resp. novelu zákona o podmienkach prevodu majetku štátu na iné osoby, kde sa opäť táto lehota predĺžila do konca júla budúceho roka, to znamená, že opäť tu budú nejaké výdavky spojené s tým, pokiaľ sa naozaj občania Slovenskej republiky tak rozhodnú. Celý ten mechanizmus ako fungoval, ako, ako boli tieto úhrady robené, ak dovolíte, by som vám pripravil písomnú správu, ktorú by sme vám zaslali do vašej kancelárie. Následne na tú sumu, ktorá sa týka nákladov na ukončenie činnosti fondu, tá je vo výške 2,8 mil. eur. Táto suma súvisí s ukončením činnosti fondu, to znamená, že sú to náklady spojené s poradcom a s digitalizáciou archívu. To znamená, že v priebehu minulého-tohto roka boli vykonané, boli vykonané, bolo vykonané odborné poradenstvo v rámci ukončenia činnosti fondu vrátane analyzovania všetkých aktív a pasív a všetky tie riziká, ktoré momentálne na fonde sú. Dobre viete, že rušenie fondu nie je veľmi jednoduché, pretože to nie je nejaký krajský školský úrad, kde sa môže len zhasnúť a zamknúť a odovzdať celú agendu na príslušný rezort. Je to osobitná právnická osoba zriadená zákonom, ktorá spravovala majetok vo výške 2,5 mld. eur. Dnes sú tam pasívne súdne spory, tak to znamená, že pohľadávky voči tretím osobám a veriteľom vo výške 400 mil. eur. Tým, že programové vyhlásenie vlády hovorí o tom, že vláda Slovenskej republiky zruší Fond národného majetku efektívnym spôsobom, to znamená bez akéhokoľvek dopadu na štátny rozpočet a s vylúčením akýchkoľvek ekonomických, právnych a obchodných rizík, bol za týmto účelom vysúťažený, vysúťažená v rámci verejného obstarávania odborne spôsobilá osoba, ktorá v podstate ukončí túto činnosť ku koncu roku. Dnes je stav taký, že je zákon o rušení fondu v medzirezortnom pripomienkovom konaní a následne tento zákon bude po ukončení tohto procesu predložený na vládu Slovenskej republiky, a zámer nového ministra hospodárstva je taký, aby v mesiaci septembri tento zákon bol predložený na rokovanie Národnej rady Slovenskej republiky, kde budú vysvetlené podrobnosti konkrétne, čo sa týka rušenia činnosti fondu. Takže toľko, pani poslankyňa, ak dovolíte, z mojej strany. Pán predseda, ďakujem pekne.